C/2012 S1

**C/2012 S1 (ISON)** je komet sungrazer otkriven 21. rujna 2012. Komet su otkrili **Vitalij Nevski** i **Artiom Novičonok** koristeći 40 cm teleskop iz projekta **ISON (Internation Scientific Optical Network)** i software CoLiTec za automatsko otkrivanje asteroida. Naknadno su otkrivene snimke kometa snimljene 28. prosinca 2011. i 28. siječnja 2012. Otkriće kometa je potvrđeno 22. rujna 2012. od strane tima s Remanzacco Opservatorija u Italiji. Minor Planet Center je otkriće kometa službeno potvrdio 24. rujna 2012., tri dana nakon njegova otkrića.

### Orbita

Komet C/2012 S1 bit će u perihelu 28. studenog 2013. godine na udaljenosti od 0.012 AJ (1,8 milijuna km) od središta Sunca. S obzirom da je radijus Sunca 695.000 km, komet će proći oko 1,1 milijun km iznad njegove površine.
Putanja kometa je gotovo parabolična što ukazuje na to da je ovo prvi prolaz kometa kraj Sunca i da se radi o "svježem" objektu iz Oortovog oblaka. Komet će 1. listopada 2013. proći oko 10,8 milijuna km od Marsa, a 26. prosinca 2013. priči će Zemlji na 63 milijuna km.

Parametri orbite kometa ISON slični su orbiti **Velikog Kometa iz 1680. godine**, što ukazuje na potencijalnu vezu između dva objekta, tj da su nastali fragmentacijom istog tijela. Zemlja će 14. i 15. siječnja 2014. presjeći putanju kometa što će možda uzrokovati pojavu meteorskog potoka.

### Vidljivost

Komet je pri otkriću imao prividni sjaj od +18,8 magnituda. Bio je pretaman da bi se vidio golim okom ili manjim teleskopom, no dovoljno sjajan da bude dostupan naprednim amaterima s velikim teleskopima. Komet će postajati sve sjajniji kako se bude približavao Suncu i nakon prolaska kroz perihel njegov sjaj će ponovno opasti. Očekuje se da će komet postat vidljiv u manjim amaterskim teleskopima sredinom kolovoza 2013., a već krajem listopada bi trebao biti vidljiv golim okom.

U listopadu, komet će proći kroz zviježđe Lava, blizu sjajne zvijezde Regul. Nakon toga će se komet približiti planetu Marsu što će olakšati promatračima pronalaženje kometa. U studenom će komet proći pokraj zvijezde Spika u zviježđu Djevica i planeta Saturna. Pri prolasku kroz perihel komet će postati veoma sjajan ako se ne raspadne zbog intenzivne topline uzrokovane blizinom Sunca. U slučaju da se komet ne raspadne postat će veoma sjajan objekt, vjerojatno sjajniji od najsjajnijih zvijezda na noćnom nebom. Na kratko bi mogao postati sjajniji od punog Mjeseca, ali kako će se komet nalaziti veoma blizu Sunca njegovo promatranje će biti otežano.

Komet će u najpovoljnijem položaju za promatranje biti nakon prolaska kroz perihel, kada će se udaljavati od Sunca. U slučaju da komet preživi prolazak kroz perihel mogao bi biti veoma sjajan sa veoma dugim repom. Sa svakim danon nakon perihela komet će polagano gubiti sjaj. Promatranje kometa nakon perihela će biti moguće s obje polutke Zemlje, s tim da će promatrači sa sjeverne polutke biti u boljoj poziciji za promatranje.

Predviđanje sjaja kometa je veoma teško i nije moguće pouzdano reći koliki sjaj će dosegnuti komet ISON. Astronomi su dosad više puta pogriješili pri predviđanju sjaja kometa, posebice u slučaju kada prolaze veoma blizu Sunca. Postoji mogućnost da komet ISON "zakaže" kao komet Kohoutek iz 1973. godine ili dosegne sjaj kometa Ikeya-Seki iz 1965., koji je na kratko bio sjajan gotovo kao pun Mjesec.